“สธ.” แจงไทม์ไลน์ นักโทษชายติด “โควิด” ในปท. เป็นดีเจร้านอาหาร ย่านพระราม 3-ข้าวสาร
“สธ.” แจงไทม์ไลน์ นักโทษชายติด “โควิด” เป็นดีเจร้านอาหาร ย่านพระราม 3-ข้าวสาร ไม่มีประวัติเดินทางไปต่างประเทศ นับเป็นผู้ติดเชื้อในประเทศรายแรกในรอบ 100 วัน
“สธ.” แจงไทม์ไลน์ นักโทษชายติด “โควิด” เป็นดีเจร้านอาหาร ย่านพระราม 3-ข้าวสาร ไม่มีประวัติเดินทางไปต่างประเทศ นับเป็นผู้ติดเชื้อในประเทศรายแรกในรอบ 100 วัน
4 ก.ย. 2563

นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กระทรวงสาธารณสุข (สธ.) พร้อมด้วยนายแพทย์วีระกิตต์ หาญปริพรรณ์ รองอธิบดีกรมราชทัณฑ์ และ นายแพทย์เมธิพจน์ ชาคะเมธีกุล ผอ.กองควบคุมโรคติดต่อ สำนักอนามัย กรุงเทพมหานคร ตั้งโต๊ะแถลงข่าวด่วน เมื่อประมาณเวลา 17.30 น. วันนี้ (3 ก.ย.63) ที่กรมควบคุมโรค กระทรวงสาธารณสุข กรณีผู้ต้องขังชายไทย ตรวจพบเชื้อโควิด-19 อยู่ระหว่างกักตัว ก่อนเข้าแดนในเรือนจำ
โดยระบุว่า พบผู้ต้องขังชายติดเชื้อโควิด-19 เป็นการตรวจพบเชื้อขณะที่กักตัวในขั้นตอนแรกรับ ก่อนส่งเข้าเรือนจำกลางบางเขน ซึ่งนักโทษรายดังกล่าวมีอาการป่วยเล็กน้อยจากการมีเสมหะตั้งแต่วันที่ 29 ส.ค.และมารายงานการตรวจพบเชื้อในวันที่ 2 ก.ย. โดยไม่มีประวัติการเดินทางออกไปยังต่างประเทศในช่วงก่อนหน้านี้ ซึ่งเป็นการพบผู้ติดเชื้อในประเทศอีกครั้งหลังจากที่ไม่พบมาอย่างต่อเนื่องมากกว่า 100 วัน
ขณะที่พบว่ามีผู้สัมผัสใกล้ชิดที่มีความเสี่ยงสูงว่าจะติดเชื้อ 5 รายเป็นบุคคลในครอบครัว ซึ่งทีมสอบสวนโรคได้ลงพื้นที่เพื่อเก็บตัวอย่างไปตรวจหาเชื้อ พร้อมกันนั้นยังได้ติดตามไปตรวจสอบที่ทำงานของผู้ต้องขังรายดังกล่าวที่มีอาชีพเป็นดีเจในร้านอาหารสามวันสองคืน พระราม 3 และพระราม 5 ร้านในถนนข้าวสาร โดยสั่งให้ปิดร้านดังกล่าว 3 วันเพื่อทำความสะอาดและฆ่าเชื้อ รวมทั้งตรวจผู้ที่มีโอกาสสัมผัสกับผู้ติดเชื้อด้วย
ส่วนวันที่ขึ้นศาลมีผู้ใกล้ชิด 20 คน ประกอบด้วย ทนายความ นักโทษ เจ้าหน้าที่เรือนจำ โดยจะแยกกักตัวต่อไป ขณะที่ภายในเรือนจำพบมีนักโทษที่กักตัวพร้อมผู้ป่วยอีก 30 คน โดยทั้ง 30 คนไม่ติดเชื้อ ซึ่งตรวจวันเดียวกับที่ผู้ติดเชื้อ รับการตรวจ
สรุป Timeline กรณีพบผู้ติดเชื้อโควิด-19 ในเรือนจำ เป็นการพบผู้ติดเชื้อในประเทศครั้งแรก ในรอบ 101 วัน
• ผู้ติดเชื้อ เป็นชาย อายุ 37 ปี (ผู้ต้องขังเกี่ยวข้องกับคดียาเสพติด)
• ตรวจพบระหว่างแยกกักกัน “ผู้ต้องขังแรกรับ” (ก่อนแยกแดน)
• เป็นการตรวจปกติประจำสัปดาห์เมื่อมีผู้ต้องขังใหม่ และมีมาตรการแยกกักผู้ต้องขังใหม่ 14 วันอยู่แล้ว
• อยู่ที่เรือนจำทัณฑสถานบำบัดพิเศษกลาง (เป็นคดีเก่า ฟังคำตัดสิน 26 ส.ค. 63 รับโทษจำคุก 2 ปี)
• 29 ส.ค. 63 มีอาการเสมหะ
• ซักประวัติย้อนหลัง พบว่า อาศัยอยู่กับครอบครัวที่คอนโด บ้านสวนธน พุทธบูชา บางมด
• มีคนในครอบครัว เป็นผู้สัมผัสเสี่ยงสูง 5 คน เก็บตัวอย่างส่งตรวจและแยกกักตัวแล้ว
• มีอีก 2 คนในครอบครัวไปต่างจังหวัด (ปริมณฑล)หากตามตัวพบแล้วจะเก็บตัวอย่างส่งตรวจและกักตัวต่อไป
• ผู้ติดเชื้อทำงานเป็นดีเจ อยู่ที่พระราม 3 และพระราม 5 และคาเฟ่ที่ถนนข้าวสาร
• กทม.จะปิดสถานประกอบการเพื่อทำความสะอาด 3 วัน สอบผู้ใกล้ชิดในที่ทำงานต่อไป
• วันที่ขึ้นศาล มีผู้สัมผัสเสี่ยงสูงประมาณ 20 คน ในศาล และขึ้นรถตู้ด้วยกัน
• ผู้ต้องขังแรกรับที่มาพร้อมกัน รวม 34 คน ตรวจทั้งหมดแล้ว ไม่มีใครติดเชื้อ
• 2 ก.ย. 63 คณะเทคนิคการแพทย์ มหาวิทยาลัยมหิดล เข้าตรวจคัดกรอง COVID-19 ครั้งที่ 1 พบว่าติดเชื้อ (ผลตรวจ positive) เพิ่งอยู่ในเรือนจำได้ 8 วัน (อยู่ระหว่างแยกกัก 14 วัน)
• ย้ายผู้ติดเชื้อจากเรือนจำไปอยู่ รพ.ราชทัณฑ์แล้ว อยู่ห้องเดี่ยวแยกออกไป
• กักกันผู้ต้องขังที่อยู่ในหอนอนเดียวกัน 34 คนแล้ว เฝ้าดูต่อเนื่อง กักกันจนครบ 14 วัน (16 ก.ย. 63)
• 3 ก.ย. 63 ทีมสอบสวน กรมควบคุมโรคได้รับตัวอย่างจาก ม.มหิดล ส่งตรวจซ้ำที่ กรมวิทยาศาสตร์การแพทย์ และเข้าสอบสวนโรคที่ รพ.ราชทัณฑ์ และเรือนจำแล้ว
• 7 ก.ย.63 จะตรวจหาเชื้อกลุ่มผู้สัมผัสเสี่ยงสูงครั้งที่ 2 ต่อไป (5 วันถัดไป)
• หากไม่พบผู้ติดเชื้อรายใหม่ จะกักกันต่อจนครบ 14 วัน (16 ก.ย. 63) แล้วตรวจหาเชื้ออีกครั้ง
• หากพบผู้ติดเชื้อรายใหม่ ก็จะกักกักจนครบ 14 วันถัดไป